钦定古今图书集成/明伦汇编/闺媛典/第013卷 > 《征妇词》元·刘祁
## 钦定古今图书集成/明伦汇编/闺媛典/第013卷 > 《征妇词》元·刘祁

“青缸荧荧照空壁，绮窗月上莎鸡泣。良人沙塞远从
军，独妾深闺长太息。忆初痴小嫁君时，谓君不晚拥
旌麾。如何十载尚舆隶，东屯西戍长奔驰。秋风戎马
临关路，千里持矛关上去。公家事急将令严，儿女私
恩那得顾。恨妾不为金鞴靫，在君腰下随风埃。恨妾
不为龙泉剑，在君手内飞光焰。慕君不得逐君行，翠”
袖斓斑空血染。君不见，重瞳凤驾游九疑，苍梧望断
犹不归。况今沙场征战地，千人同去几人回。君回不
回俱未见，妾心如石那可转。